Polisie kry dagga van byna R1,8 m naby Laingsburg | Netwerk24
03 Augustus 2020 11:48
Die polisie het Maandag op dagga van sowat R1,8 miljoen op die N1 buite Laingsburg beslag gelê. Dit is die tweede dwelmvonds van sy soort wat die polisie in enkele dae in die gebied maak.
Die dagga is Maandag in die vroeë oggendure gevind, volgens 'n polisieverklaring.
Die dagga wat Maandag op die N1 naby Laingsburg gevind is.
Kapt. Malcolm Pojie, polisiewoordvoerder, sê polisielede van Laingsburg het voertuie by 'n voertuigpunt deursoek toe 'n taxi met agt insittendes omstreeks 02:05 voorgekeer is. Die taxi was van die Oos-Kaap na Kaapstad onderweg.
Volgens Pojie het die polisielede die taxi deursoek toe daar op dagga in plastieksakke afgekom is wat in 'n sleepwa versteek was. Die dagga het sowat 900 kg geweeg.
Daar is op die dagga beslag gelê. Die bestuurder en sy medebestuurder is in hegtenis geneem op aanklagte van handel in dagga. Die twee van onderskeidelik 35 en 45 is in aanhouding en sal Dinsdag in die landdroshof in Laingsburg verskyn.
Volgens die polisie was die dagga vir verspreiding in Kaapstad bestem.
• Donderdag het die polisie ook op dagga van R800 000 beslag gelê op die N1 naby Laingsburg en twee mense is in hegtenis geneem.
Die dwelmvonds is gemaak toe die polisie 'n afleweringsvoertuig by 'n voertuigpunt voorgekeer en deursoek het. Die afleweringsvoertuig was op pad na Kaapstad en volgens die polisie was die dagga vir verspreiding in die Moederstad bestem.